Pusat kuarantin baharu dibuka di Miri
ZARINA ABDULLAH MIRI: Institut Pendidikan Guru (IPG) Miri kini sedang
dalam fasa akhir persiapan untuk dijadikan sebagai sebuah lagi pusat kuarantin
baharu disini dan dijangka siap selewat-lewatnya Jumaat ini. Perkara ini telah dimaklumkan Menteri Pengangkutan Datuk
Lee Kim Shin semasa mempengerusikan Mesyuarat Jawatankuasa Pengurusan Bencana
Bahagian Miri di Pejabat Residen Bahagian Miri semalam. Menurutnya, IPG Miri itu bukan untuk pesakit Covid-19,
sebaliknya untuk mereka yang berisiko dan ditempatkan di sini sepanjang tempoh
14 hari untuk memantau sekiranya ada gejala timbul dan akan dihantar ke
Hospital Miri, namun sekiranya tiada gejala, maka individu tersebut akan
dibenarkan pulang.  Pusat kuarantin yang pertama dibuka bagi Bahagian Miri
ialah di Kampung Sukan Petronas.  Ahli Dewan Undangan Negeri (ADUN) Senadin itu dalam
perkembangan berlainan menyeru penduduk Miri khususnya untuk tidak melakukan
pembelian panik dan tidak berasa khuatir kerana bekalan makanan adalah terkawal
dan mencukupi.  “Saya telah dimaklumkan oleh Ketua Cawangan, Pejabat
Perdagangan Dalam Negeri dan Hal Ehwal Pengguna (KPDNHEP) Miri bahawa stok
bekalan barang kawalan adalah mencukupi bagi keseluruhan Bahagian Miri maksimum
sehingga tiga bulan. “Manakala beberapa Pasar Tamu di Miri bawah seliaan
Majlis Bandaraya Miri akan kembali beroperasi untuk aktiviti jualan dengan masa
beroperasi dari jam 7 pagi hingga 2 petang sahaja. “Antara pasar tamu yang telah dibuka semula ialah Tamu
Muhibbah, Tamu Khas, Tamu Kadayan, Tamu Dato Hj Ahmad Lai Luak, Tamu Morsjaya,
Tamu Taman Tunku dan Tamu Pujut Corner,” jelasnya.  Mengulas mengenai laporan sebuah akhbar berbahasa Cina
mengenai seorang penumpang dari Kota Kinabalu yang datang ke Miri tidak
memberitahu Jabatan Imigresen Malaysia (JIM) cawangan Miri mengenai keperluan
kuarantin selama 14 hari di Lapangan Terbang Miri. Lee berkata beliau telah meminta JIM dan Polis DiRaja
Malaysia (PDRM) Miri untuk melakukan siasatan terperinci ke atas laporan berita
dari akhbar tersebut.  “Siasatan terperinci perlu dilakukan kerana mana-mana
individu yang datang dari luar Sarawak perlu melalui proses kuarantin sendiri
selama 14 hari.  “Sesiapa yang memasuki Miri perlu mengisi dua borang yang
dikeluarkan oleh Jabatan Imigresen Malaysia iaitu ‘Health Declaration Form’ dan
‘Stay Home Notice Form’,” tegasnya. Selesai mesyuarat, Lee telah menyampaikan sumbangan
pelindung muka sebanyak 500 unit kepada Pengarah Hospital Miri, Dr Jack Wong. Beliau yang mewakili Jawatankuasa Pengurusan Bencana
Bahagian Miri mengucapkan terima kasih kepada sukarelawan atas inisiatif
membantu menyiapkan pelindung muka bagi kegunaan pasukan perubatan Hospital
Miri.  Setakat ini 1,000 unit pelindung muka seumpama itu telah
dihasilkan dan telah diserahkan kepada pasukan barisan hadapan di Bahagian
Miri. 
See author's posts
